የስደተኞችን አዋጅ በመቃወም በድጋሚ የተቃውሞ ሠልፍ ለማድረግ እንቅስቃሴ ተጀመረ
በቅርቡ የፀደቀውን የስደተኞች አዋጅ በመቃወም በአዲስ አበባ ከተማና በጋምቤላ ክልል በድጋሚ የተቃውሞ ሠልፍ ለመውጣት እንቅስቃሴ ተጀመረ፡፡ በሦስት ተቃውሞና በአንድ ድምፀ ተዓቅቦ በአብላጫ ድምፅ ጥር 9 ቀን 2011 ዓ.ም. የፀደቀው የስደተኞች ጉዳይ አዋጅ የጋምቤላ ክልል ነዋሪዎችን አደጋ ላይ የሚጥል ነው ያሉ የክልሉ ነዋሪዎች፣ ጥር 23 ቀን 2011 ዓ.ም. በአዲስ አበባና በክልሉ ተቃውሟቸውን ለመግለጽ ሠልፍ ወጥተው ነበር፡፡ ነገር ግን በክልሉ የአስተዳደር አካላት፣ ‹‹ሠልፈኞቹ የክልሉን ነዋሪዎች አይወክሉም፡፡ ሌላ አጀንዳ አላቸው፤›› ተብለው በፀጥታ አካላት ሠልፉ እንዲበተን መደረጉን የገለጹት የሠልፉ አስተባባሪ አቶ ፔን ኡጁሉ፣ ዳግም ሠልፍ ለመውጣት ለአዲስ አበባ ከተማ አስተዳደር ጥያቄ ማቅረባቸውን ለሪፖርተር ገልጸዋል፡፡ በወቅቱ ሠልፉ እንዲበተን ያደረጉ የክልሉ አመራሮች ወጣቶችን ሰብስበው አዋጁ በክልሉ ነዋሪዎች ላይ ሊያሳድር ስለሚችለው ተፅዕኖ የፌዴራሉን መንግሥት እናነጋግራለን ቢሉም፣ እስካሁን ምንም የተሰማ ነገር እንደሌለ የሚናገሩት አስተባባሪው፣ ‹‹ሠልፉ እንዲበተን የተደረገው እኛን ለማስቆም እንጂ ለሌላ አልነበረም፤›› ብለዋል፡፡የተቃውሞ ሠልፉን ለማድረግ የሚያስፈልጉ ቅድመ ሁኔታዎችን ሁሉ እንዳሟሉ፣ ጉዳዩ ለሚመለከተታቸው የፀጥታ አካላትም ተገቢውን ድጋፍ እንዲያደርጉላቸው ግልባጭ ደብዳቤ ከተበተነ በኋላ ሠልፉ በፀጥታ አካላት መበተኑ ያልታሰበ መሆኑን አቶ ፔን አስረድተዋል፡፡ ‹‹ከዚያ በኋላ ፈቃድ ለማግኘት እንደገና ሀ . . . ብለን እንቅስቃሴ ጀምረናል፡፡ አሁን ሁሉም ነገር እያለቀ ነው፡፡ በቅርቡም ፈቃድ አግኝተን እንወጣለን፤›› ብለዋል፡፡ በአፍሪካ ተራማጅ የተባለው አዲሱ የስደተኞች ጉዳይ አዋጅ በመጠለያ ጣቢያዎች ለሚኖሩ ስደተኞች የመማር፣ የመደራጀት፣ የመዘዋወር፣ ንብረት የማፍራትና የማስተላለፍ የመሳሰሉ መብቶችን ይሰጣል፡፡ በሚኖሩበት ቦታ ሁሉ ከማኅበረሰቡ ጋር ተቀላቅለው የአገሪቱ የሊዝና የፋይናንስ አሠራር በሚፈቅደው ሁሉ በልማት እንዲሰማሩ የሚያስችል ነው፡፡  አዋጁ እ.ኤ.አ. በመስከረም 2016 በኒውዮርክ ከተማ በተደረገው የመሪዎች ስብሰባ የስደተኞችን አያያዝ ለማሻሻል ኢትዮጵያ የገባቸውን ቃል ኪዳን ተከትሎ የወጣ ነው፡፡ ስደተኞች በአገሪቱ እስከኖሩ ድረስ ኢኮኖሚያዊና ማኅበራዊ ተጠቃሚነታቸው እንዲረጋገጥ ይፈቅዳል፡፡ ስደተኞች በግብርናና በንግድ ዘርፍ መሰማራት፣ እንዲሁም በተለያዩ የሥራ ዕድሎች ከዜጎች ጋር እኩል ተወዳድረው መሥራት እንዲችሉና ሌሎችም ጥቅሞቻቸውን ለማስከበር ኢትዮጵያ ቃል ገብታለች፡፡ ስደተኞች ከዜጎች ባልተናነሰ መጠን መብትና ግዴታ ተጥሎባቸው እንዲኖሩ የሚያስችለውን አዋጅ ዓለም ቢያደንቀውም፣ ለጋምቤላ ነዋሪዎች ግን ሥጋት እንደሆነ እየተገለጸ ነው፡፡ አቶ ፔን ለሥጋቱ ምንጭ የሆነውንም ጉዳይ ሲያስረዱ፣ ‹‹የክልሉ ነዋሪዎች 300 ሺሕ ብቻ ሲሆኑ፣ በክልሉ በሚገኙ ሰባት የመጠለያ ጣቢያዎች ግን ከ400 ሺሕ በላይ ስደተኞች ተጠልለው ይገኛሉ፡፡ ከነዋሪዎች የላቀ ቁጥር ያላቸው ስደተኞች ማኅበረሰቡን እንዲቀላቀሉ መፈቀዱም የሕልውና ሥጋት ያጭራል፤›› ብለዋል፡፡  በክልሉ ከሚኖሩ ስደተኞች ጋር በተለያዩ ጊዜያት ግጭቶች ተፈጥረው በነዋሪዎች ላይ ጉዳት ደርሶ እንደሚያውቅ በዝርዝር አስረድተዋል፡፡ 